HR Službeni list Europske unije L 172/1

UREDBA KOMISIJE (EU) 2016/1015

оd 17. lipnja 2016.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za 1-naftilacetamid, 1-naftiloctenu kiselinu, kloridazon, fluazifop-P, fuberidazol, mepikvat i tralkoksidim u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za 1-naftilacetamid, 1-naftiloctenu kiselinu, kloridazon, fluazifop-P, fuberidazol, mepikvat i tralkoksidim utvrđene su u dijelu A Priloga III. Uredbi (EZ) br. 396/2005.

(2) Europska agencija za sigurnost hrane (dalje u tekstu: „Agencija”) dostavila je za 1-naftilacetamid i 1-naftiloctenu kiselinu obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (2). Predložila je da se izmijeni definicija ostatka i zaključila da u pogledu MRO-ova za jabuku, krušku, rajčicu i patlidžan određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Agencija je zaključila da u pogledu MRO-ova za naranču, limun, mandarinu, trešnju, breskvu, šljivu, grožđe, jagode, maline, stolnu maslinu, kivi, krumpir, papriku, krastavac, tikvicu, dinju, lubenicu, špinat, grah (svježi, s mahunama), grah (svježi, bez mahuna), grašak (svježi, s mahunama), grašak (svježi, bez mahuna), šparoge, celer, artičoku, grah (suhi) i korijen cikorije informacije nisu dostupne i da je potrebno da upravitelji rizikom izvrše daljnje razmatranje. MRO-ove za te proizvode trebalo bi utvrditi na posebnoj granici određivanja.

(3) Agencija je za kloridazon dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (3). Predložila je da se izmijeni definicija ostatka. Preporučila je da se snizi MRO za korijen šećerne repe. Za druge proizvode preporučila je da se zadrži postojeći MRO. Zaključila je da u pogledu MRO-ova za matovilac, salatu, širokolisnu endiviju, vrtnu grbicu, baricu, rikolu, crvenu gorušicu, tušt, šparoge, kardu, celer, komorač, artičoku, poriluk, rabarbaru, biljne infuzije (sušene, iz cvjetova), biljne infuzije (sušene, iz listova), začine (od kore), začine (od pupoljaka) te začine (od tučka) informacije nisu dostupne i da je potrebno da upravitelji rizikom izvrše daljnje razmatranje. Agencija je navela da se očekuje mogućnost akumulacije ostataka kloridazona u određenim kulturama u plodoredu i izračunala MRO-ove za predmetne proizvode u kojima se uzima u obzir ta mogućnost akumulacije nakon različitih intervala ponovne sadnje te je upraviteljima rizikom prepustila odabir prikladne opcije. Za predmetne proizvode za koje se aktivna tvar ne upotrebljava ostaci neizbježno nastaju iz tala na kojima je ta aktivna tvar prethodno upotrijebljena za neke druge usjeve. Budući da nema rizika za potrošače, MRO-ove za predmetne proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Agencija je zaključila da u pogledu MRO-ova za ciklu, hren, češnjak, luk, ljutiku, listove i klice kupusnjača, špinat, blitvu, začinsko bilje, svinjski mišić, masno tkivo, jetra i bubreg, goveđi mišić, masno tkivo, jetra i bubreg, ovčji mišić, masno tkivo, jetra i bubreg, kozji mišić, masno tkivo, jetra i bubreg te kravlje, ovčje i kozje mlijeko određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(4) Agencija je za fluazifop-P dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (4). Predložila je da se izmijeni definicija ostatka. Preporučila je da se snize MRO-ovi za grejp, naranču, limun, limetu, mandarinu, bademe, brazilske orahe, indijske oraščiće, kestene, lješnjake, makadamije/australske oraščiće, pekan orahe, pinjole, pistacije, orahe, jabuku, krušku, dunju, marelicu, trešnju, breskvu, šljivu, stolno i vinsko grožđe, jagodičasto voće, drugo sitno voće i bobice, smokvu, stolnu maslinu, kumkvat, kivi, bananu, ananas, jam, češnjak, ljutiku, krastavac, mali krastavac za kiseljenje, salatu i drugo salatno bilje, špinat, tušt, blitvu, cikoriju, začinsko bilje, šparoge, celer, komorač, suhi grašak, sjemenke suncokreta, sjemenke uljane repice, sjemenke gorušice, borač, zubasti lanak, masline za proizvodnju ulja i korijen cikorije. Za druge proizvode preporučila je da se povise ili zadrže postojeći MRO-ovi. Utvrdila je da u pogledu MRO-ova za rajčicu, papriku, glavati kupus i svježi grah bez mahuna postoji rizik za potrošače. Stoga je prikladno sniziti te MRO-ove. Zaključila je da u pogledu MRO-ova za jagode, mrkvu, biljne infuzije (sušeni cvjetovi, listovi i korijeni), hmelj, začine (sjemenke, plodovi i bobice te korijeni i podanci/rizomi), svinjski mišić, masno tkivo, jetra i bubreg, goveđi mišić, masno tkivo, jetra i bubreg, ovčji mišić, masno tkivo, jetra i bubreg, kozji mišić, masno tkivo, jetra i bubreg, mišić, masno tkivo, jetra i bubreg peradi, kravlje, ovčje i kozje mlijeko te ptičja jaja određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Agencija je zaključila da u pogledu MRO-ova za mladi luk, poriluk i sjemenke pamuka informacije nisu dostupne i da je potrebno da upravitelji rizikom izvrše daljnje razmatranje. MRO-ove za te proizvode trebalo bi utvrditi na posebnoj granici određivanja.

(5) Agencija je za fuberizadol dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (5). Predložila je da se snize MRO-ovi za ječam, zob, raž i pšenicu.

(6) Agencija je za mepikvat dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (6). Predložila je da se izmijeni definicija ostatka i preporučila da se povise ili zadrže postojeći MRO-ovi za nekoliko proizvoda. Agencija je zaključila da u pogledu MRO-ova za sjemenke uljane repice određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO za taj proizvod trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Agencija je zaključila da u pogledu MRO-ova za sjemenke lana i suncokreta informacije nisu dostupne i da je potrebno da upravitelji rizikom izvrše daljnje razmatranje. MRO-ove za te proizvode trebalo bi utvrditi na posebnoj granici određivanja.

(7) Agencija je za tralkoksidim dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (7). Agencija je zaključila da u pogledu MRO-ova za ječam u zrnu i pšenicu u zrnu određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(8) Za proizvode za koje nije odobrena upotreba predmetnog sredstva za zaštitu bilja i za koje ne postoje uvozna odstupanja ili maksimalne razine ostataka iz Codexa (CXL) MRO-ove bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(9) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Ti su laboratoriji u pogledu nekoliko tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(10) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(11) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ovima te su njihove napomene uzete u obzir.

(12) Uredbu (EZ) br. 396/2005 trebalo bi stoga na odgovarajući način izmijeniti.

(13) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-ova i za koje postoje informacije koje pokazuju da je zadržana visoka razina zaštite potrošača. S obzirom na to da se uz trenutačni MRO ne može isključiti rizik za potrošače, vrijednost od 0,01 mg/kg za fluazifop-P za paprike trebala bi se primjenjivati na sve proizvode od datuma primjene ove Uredbe.

(14) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-ova kako bi se mogli pripremiti za ispunjavanje novih uvjeta koji proizlaze iz izmjene MRO-ova.

(15) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Kad je riječ o aktivnim tvarima 1-naftilacetamidu, 1-naftiloctenoj kiselini, kloridazonu, fuberidazolu, mepikvatu i tralkoksidimu u i na svim proizvodima, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni prije 19. siječnja 2017.

Kad je riječ o aktivnoj tvari fluazifopu-P u i na svim proizvodima osim paprike, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni prije 19. siječnja 2017.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 19. siječnja 2017.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 17. lipnja 2016. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; „Review of the existing maximum residue levels (MRLs) for 1-naphthylacetamide and 1-naphthylacetic acid according to Article 12 of Regulation (EC) No 396/2005.”, EFSA Journal 2015.;13(8):4213.

(3) Europska agencija za sigurnost hrane; „Review of the existing maximum residue levels (MRLs) for chloridazon according to Article 12 of Regulation (EC) No 396/2005.”, EFSA Journal 2015.;13(9):4226.

(4) Europska agencija za sigurnost hrane; „Review of the existing maximum residue levels (MRLs) for fluazifop-P according to Article 12 of Regulation (EC) No 396/2005.”, EFSA Journal 2015.;13(9):4228.

(5) Europska agencija za sigurnost hrane; „Review of the existing maximum residue levels (MRLs) for fuberidazole according to Article 12 of Regulation (EC) No 396/2005.”, EFSA Journal 2015.;13(9):4220.

(6) Europska agencija za sigurnost hrane; „Review of the existing maximum residue levels (MRLs) for mepiquat according to Article 12 of Regulation (EC) No 396/2005.”, EFSA Journal 2015.;13(8):4214.

(7) Europska agencija za sigurnost hrane; „Review of the existing maximum residue levels (MRLs) for tralkoxydim according to Article 12 of Regulation (EC) No 396/2005.”, EFSA Journal 2015.;13(9):4227.